Imtella' April 22, 2021 Rapport: Owen Galea L-Imħallef Neville Camilleri rrimarka li wasal fejn wasal fil-karriera ta' ġudikant grazzi għat-trobbija li tawh il-ġenituri tiegħu. F'kelmtejn li għamel ftit wara li ħa l-ġurament tal-ħatra wara 10 snin iservi bħala maġistrat, l-Imħallef Camilleri wiegħed li se jibqa' jaħdem kif għamel matul is-snin li serva bħala maġistrat. Huwa ddeskriva l-kariga bħala waħda ta' impenn fit-tul u ta' ċertu toqol madankollu sostna li bl-għajnuna ta' Alla jista' jimxi 'l quddiem. Fil-kelmtejn tiegħu l-Imħallef Camilleri stqarr ukoll li dan huwa kontinwazzjoni ta' vjaġġ li mhux se jieqaf hawn. Minbarra lill-ġenituri huwa rringrazzja wkoll liż-żewġ ħutu li wieħed kien preżenti għall-ħatra iżda l-ieħor ma setax jattendi għax jinsab imsiefer. Preżenti għall-ħatra fil-Palazz Presidenzjali ta' San Anton kien hemm l-ġenituri tiegħu.